Source: https://gazetanoua.ro/index/art/t/cj-olt-recunoaste-performanta-sportivii-si-antrenorii-olteni-cu-rezultate-la-campionatele-europene-si-balcanice-premiati
Timestamp: 2019-07-17 00:59:53+00:00

Document:
CJ Olt recunoaşte performanţa. Sportivii şi antrenorii olteni cu rezultate la Campionatele Europene şi Balcanice, premiaţi
2019-04-25, 16:12:38
Sportivii olteni şi antrenorii lor, care au obţinut rezultate deosebite la Campionatele Europene şi Balcanice, la sporturi olimpice, au fost premiaţi de Consiliul Judeţean Olt, joi, în cadrul unei ceremonii care s-a desfăşurat la Centrul Cultural „Eugen Ionescu Slatina”.
La eveniment au fost prezenţi preşedintele CJ Olt, Marius Oprescu, vicepreşedintele Ioan Ciugulea, directorul CSM Slatina, Cătălin Ilie, şi reprezentantul Direcţiei Judeţene de Sport, Doru Alexe.
„Este al doilea an consecutiv în care premiem sportul. Sper ca şi acest eveniment prin care premiem excelenţa în sport să reuşim să-l transformăm într-o tradiţie, aşa cum am reuşit cu premierea olimpicilor şcolari. Anul acesta premiem anul 2018, este adevărat că este cam târziu, dar din motive birocratice, independente de noi, aprobarea bugetului la nivel naţional s-a făcut foarte târziu”, a declarat Marius Oprescu.
El şi-a exprimat speranţa că, de la an la an, tot mai mulţi sportivi olteni vor obţine rezultate deosebite, astfel încât să fie premiaţi de CJ Olt.
„Anul 2018 a fost unul bun pentru dumneavoastră, deja s-au închis câteva luni din anul 2019 şi înţeleg că acesta va fi un an şi mai bun, mai ales pentru anumite sporturi chiar spectaculos. Sperăm ca anul viitor să avem cât mai mulţi sportivi şi suntem bucuroşi şi sperăm să ajungem să avem sala plină de sportivi şi chiar să ne pună în dificultate să reuşim să asigurăm premierea. Vă felicit pentru tot ce aţi realizat pentru sportul oltean şi mult succes în continuare, să aduceţi cât mai multe medalii acasă, în judeţul Olt”, a mai declarat Oprescu.
La rândul său, Cătălin Ilie, a ţinut să-i felicite pe performeri şi să le transmită un mesaj.
„Susţin performanţa în sport, iar toţi sportivii judeţului mă fac să fiu mândru că sunt slătinean, mă fac să fiu mândru că sunt oltean, mă fac efectiv să fiu mândru că sunt român, că sunt la conducerea acestui club. Nu ştiu dacă v-aţi gândit vreodată, dar voi, prin performanţele pe care le obţineţi, scrieţi istoria sportului românesc. Încă o dată vă felicit din tot sufletul”, a afirmat Ilie.
Laureaţii galei de joi au fost următorii sportivi şi antrenori:
Alexandra Anamaria Gheorghe, CSM Slatina, box, locul II la Campionatul European de Junioare, antrenori Constantin Gălbenuşe şi Luminiţa Turcin; Alina Gabriela Ene, CSM Slatina, box, locul II la Campionatul European de Senioare, antrenori Constantin Gălbenuşe şi Luminiţa Turcin - premii individuale în valoare de 3.500;
Adina Diaconu, CSM Slatina, tenis de masă, locul III la Campionatul European de Tineret dublu fete, antrenor Petre Arnăutu; Andreea Huduşan, CSM Slatina, tenis de masă, locul III la Campionatul European Echipe Junioare, antrenor Felicia Coneschi; Răzvan Băţăgui, Clubul Sportiv Şcolar Caracal, kaiac-canoe, locul al treilea la Campionatul European Juniori şi U23 C4, 500 metri, antrenor Ionel Zdurcea - premii individuale în valoare de 3.000 lei;
Irina Ciobanu, CSM Slatina, tenis de masă, locul V la Campionatul European Seniori dublu fete, antrenor Mihaela Ilie - premii individuale în valoare de 1.500 lei;
Daniel Mihai Robert Budin şi Andrei Neagoe, CSM Slatina, atletism, locul I la Campionatul Balcanic de Seniori, 4X100 metri, antrenor Marian Daniel Bărbuţi-Andrei - premii individuale în valoare de 2.500 lei;
Victor Ciobanu, Clubul Sportiv Oltenia Taekwondo Slatina, locul III la Campionatul Balcanic de Juniori, antrenor Aurelian Costea - premiu individual în valoare de 1.500 lei.

References: CSM 
 CSM 
 CSM 
 CSM 
 CSM 
 CSM 
 CSM